CELEX: 32022D0179
Language: sk
Date: 2022-02-08 00:00:00
Title: Vykonávacie rozhodnutie Komisie (EÚ) 2022/179 z 8. februára 2022 o harmonizovanom využívaní rádiového frekvenčného spektra v pásme 5 GHz na zavedenie bezdrôtových prístupových systémov vrátane miestnych rádiových sietí a o zrušení rozhodnutia 2005/513/ES [oznámené pod číslom C(2022) 628] (Text s významom pre EHP)

10.2.2022   
               
               
                  SK
               
               
                  Úradný vestník Európskej únie
               
               
                  L 29/10
               
            
         VYKONÁVACIE ROZHODNUTIE KOMISIE (EÚ) 2022/179
         z 8. februára 2022
         o harmonizovanom využívaní rádiového frekvenčného spektra v pásme 5 GHz na zavedenie bezdrôtových prístupových systémov vrátane miestnych rádiových sietí a o zrušení rozhodnutia 2005/513/ES
         
            
               [oznámené pod číslom C(2022) 628]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 3,
         keďže:
         
                     (1)
                  
                  
                     V oznámení Komisie s názvom Digitálny kompas do roku 2030: digitálne desaťročie na európsky spôsob (2) sa stanovujú nové únijné ciele pripojiteľnosti, ktoré sa majú dosiahnuť pomocou širokého zavádzania sietí s veľmi vysokou kapacitou. Jedným z cieľov je, aby všetky domácnosti v Únii mali do roku 2030 pokrytie gigabitovou sieťou. K dosahovaniu tohto cieľa pokrytia veľkou mierou prispievajú aplikácie bezdrôtových prístupových systémov vrátane miestnych rádiových sietí (WAS/RLAN).
                  
               
                     (2)
                  
                  
                     Prístup k miestnym rádiovým sieťam upravuje článok 56 smernice Európskeho parlamentu a Rady (EÚ) 2018/1972 (3). Miestna rádiová sieť je v predmetnej smernici vymedzená ako systém bezdrôtového prístupu s nízkym výkonom a malým dosahom s nízkym rizikom rušenia s inými takýmito systémami rozmiestnenými v tesnej blízkosti inými používateľmi, ktoré fungujú na základe nevýhradného využívania harmonizovaného rádiového spektra.
                  
               
                     (3)
                  
                  
                     Rozhodnutím Komisie 2005/513/ES (4) sa harmonizovalo využívanie rádiového frekvenčného spektra v pásme 5 GHz (5 150 – 5 350 MHz a 5 470 – 5 725 MHz) pre bezdrôtové prístupové systémy vrátane miestnych rádiových sietí.
                  
               
                     (4)
                  
                  
                     V súlade s Rádiokomunikačným poriadkom Medzinárodnej telekomunikačnej únie (5) sa frekvenčné pásma 5 150 – 5 350 MHz a 5 470 – 5 725 MHz prideľujú pohyblivým službám s výnimkou leteckých pohyblivých služieb prioritne vo všetkých troch regiónoch ITU, pričom sa zohľadňuje potreba chrániť iné prednostné služby v predmetných frekvenčných pásmach. Svetová rádiokomunikačná konferencia ITU v roku 2003 (WRC-03) prijala uznesenie 229 s názvom Používanie pásiem 5 150 – 5 250, 5 250 – 5 350 MHz a 5 470 – 5 725 MHz pohyblivými službami na účely zavádzania bezdrôtových prístupových systémov vrátane miestnych rádiových sietí. Daným uznesením, ktoré bolo predmetom revízie na Svetovej rádiokomunikačnej konferencii 2019 (WRC-19), sa rozšíril rozsah používania vo vnútorných priestoroch o vlaky a cestné vozidlá, stanovil sa maximálny vysielací výkon pre WAS/RLAN využívajúce frekvenčné pásmo 5 150 – 5 250 MHz v cestných vozidlách a povolilo sa obmedzené používanie vo vonkajších priestoroch v pásme 5 150 – 5 250 MHz tým, že sa zabezpečila ochrana ostatných používaní v danom pásme.
                  
               
                     (5)
                  
                  
                     Vo viacerých členských štátoch existuje naliehavá potreba prevádzkovať vojenské a meteorologické radary v pásmach medzi 5 250 a 5 850 MHz, čo si vyžaduje špecifickú ochranu voči škodlivému rušeniu WAS/RLAN. V tomto kontexte technické a prevádzkové podmienky používania WAS/RLAN musia zabezpečiť ochranu oprávneného verejného záujmu iným rádiovým službám vrátane vojenských a meteorologických radarov. Takisto je potrebné chrániť funkcieschopnosť systémov v súvislosti so službou družicového prieskumu Zeme (aktívnou), službou kozmického výskumu (aktívnou) a prípojnými spojmi družicovej pohyblivej služby, a to predovšetkým vo frekvenčnom pásme 5 150 – 5 350 MHz.
                  
               
                     (6)
                  
                  
                     Komisia 14. apríla 2020 so zámerom implementovať výsledky WRC-19, na ktorej sa zrevidovalo uznesenie 229, podľa článku 4 ods. 2 rozhodnutia č. 676/2002/ES udelila mandát Európskej konferencii poštových a telekomunikačných administratív (CEPT) zmeniť rozhodnutie 2005/513/ES o harmonizovanom využívaní rádiového frekvenčného spektra v pásme 5 GHz na zavedenie WAS/RLAN. Na základe daného mandátu sa CEPT zverili dve úlohy. Prvou úlohou bolo navrhnúť technické podmienky s cieľom zmeniť rozhodnutie 2005/513/ES na základe výsledkov WRC-19 (revízia uznesenia 229) vzhľadom na frekvenčné pásmo 5 150 – 5 250 MHz Druhou úlohou bolo navrhnúť zodpovedajúce aktualizácie harmonizovaných technických podmienok pre WAS/RLAN vo frekvenčných pásmach 5 150 – 5 350 MHz a 5 470 – 5 725 MHz, podľa potreby. Účelom aktualizácií malo byť zvážiť možnosti používania daných WAS/RLAN na palube dopravných prostriedkov (lietadiel, cestných vozidiel – teda automobilov a autobusov – vlakov atď.) a posúdiť realizovateľnosť používania WAS/RLAN pri rádiových spojeniach bezpilotných lietajúcich systémov (UAS).
                  
               
                     (7)
                  
                  
                     CEPT v súlade so svojim mandátom uverejnila správu 79 o harmonizovanom využívaní rádiového frekvenčného spektra v pásme 5 GHz na zavedenie WAS/RLAN na základe výstupov WRC-19. Správa 79 orgánu CEPT obsahuje revidované technické podmienky pre WAS/RLAN vo frekvenčnom pásme 5 150 – 5 250 MHz pre tieto prípady používania vo vnútorných priestoroch: v budovách a zariadeniach v cestných vozidlách, vlakoch a lietadlách a pre obmedzené použitie vo vonkajších priestoroch. Prevádzka bezpilotných lietajúcich systémov je povolená len vo frekvenčnom pásme 5 170 – 5 250 MHz ako osobitný prípad používania vo vonkajších priestoroch. Navrhované technické podmienky pre frekvenčné pásmo 5 250 – 5 350 MHz umožňujú používanie vo vnútorných priestoroch len v budovách. Frekvenčné pásmo 5 470 – 5 725 MHz možno používať vo vnútorných i vonkajších priestoroch, pričom výnimku tvoria zariadenia v cestných vozidlách, vlakoch a lietadlách, ako aj bezpilotné lietajúce systémy. Výsledky mandátu obsiahnuté v správe 79 orgánu CEPT sa použili ako základ tohto rozhodnutia.
                  
               
                     (8)
                  
                  
                     CEPT vo svojej správe 79 potvrdila spoločné chápanie významu vyriešenia otázky škodlivého rušenia meteorologických radarov vo frekvenčnom pásme 5 600 – 5 650 MHz. S cieľom prispieť k zníženiu škodlivého rušenia meteorologických radarov by sa v tomto rozhodnutí mali stanoviť technické podmienky pre zariadenia WAS/RLAN v cestných vozidlách, vlakoch a lietadlách, a pre používanie bezpilotnými lietajúcimi systémami a mali by sa objasniť požiadavky vzťahujúce sa na dynamický výber frekvencie (DFS). Toto rozhodnutie je možné v budúcnosti preskúmať so zámerom posúdiť účinnosť predmetných opatrení.
                  
               
                     (9)
                  
                  
                     Keď je iné používanie okrem WAS/RLAN zemepisne obmedzené a národné regulačné orgány o ňom vedia, členské štáty by mali mať právo schváliť na vnútroštátnej úrovni vnútorné zariadenia vo vlakoch využívajúce frekvenčné pásma 5 250 – 5 350 MHz a 5 470 – 5 725 MHz, ak používanie WAS/RLAN možno kontrolovať a územne obmedziť.
                  
               
                     (10)
                  
                  
                     Toto rozhodnutie vychádza zo zásad a ustanovení stanovených v rozhodnutí 2005/513/ES a rozvíja ich. V záujme právnej istoty by sa malo rozhodnutie 2005/513/ES zrušiť.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre rádiové frekvenčné spektrum,
                  
               PRIJALA TOTO ROZHODNUTIE:
         
            Článok 1
            Týmto rozhodnutím sa harmonizujú podmienky dostupnosti a efektívneho využívania frekvenčných pásiem 5 150 – 5 250 MHz, 5 250 – 5 350 MHz a 5 470 – 5 725 MHz pre bezdrôtové prístupové systémy vrátane miestnych rádiových sietí (WAS/RLAN).
         
         
            Článok 2
            Na účely tohto rozhodnutia sa uplatňujú tieto pojmy:
            
                        a)
                     
                     
                        „systémy bezdrôtového prístupu vrátane miestnych rádiových sietí (WAS/RLAN)“ sú širokopásmové rádiové systémy, ktoré umožňujú bezdrôtový prístup pre verejné a súkromné aplikácie bez ohľadu na základnú topológiu siete;
                     
                  
                        b)
                     
                     
                        „používanie vo vnútorných priestoroch“ je používanie v uzavretom priestore, v ktorom je zabezpečené tlmenie potrebné na uľahčenie spoločného využívania spektra s inými službami. Používanie vo vnútorných priestoroch možno roztriediť do štyroch prípadov používania, ako sa určujú v technických podmienkach prílohy k tomuto rozhodnutiu a ktoré zodpovedajú týmto štyrom konkrétnym scenárom: vo vnútri budov, v cestných vozidlách, vo vlakoch a v lietadlách;
                     
                  
                        c)
                     
                     
                        „ekvivalentný izotropne vyžiarený výkon (e.i.r.p.)“ je súčin výkonu dodávaného do antény a zisku antény v danom smere v pomere k izotropnej anténe (absolútny alebo izotropný zisk);
                     
                  
                        d)
                     
                     
                        „stredná hodnota ekvivalentného izotropne vyžiareného výkonu (e.i.r.p.)“ je e.i.r.p. počas prenosového impulzu, ktorý zodpovedá najvyššiemu výkonu, ak sa použije riadenie výkonu.
                     
                  
         
            Článok 3
            Členské štáty do 31. marca 2022 určia a sprístupnia frekvenčné pásma 5 150 – 5 250 MHz, 5 250 – 5 350 MHz a 5 470 – 5 725 MHz, na základe nevýhradného využívania, na účely zavedenia WAS/RLAN v súlade s technickými podmienkami stanovenými v prílohe.
         
         
            Článok 4
            Členské štáty monitorujú vývoj noriem a technológie v súvislosti s využívaním frekvenčných pásiem 5 150 – 5 250 MHz, 5 250 – 5 350 MHz a 5 470 – 5 725 MHz na účely WAS/RLAN a svoje zistenia nahlasujú Komisii na jej žiadosť alebo z vlastnej iniciatívy v snahe umožniť včasné preskúmanie tohto rozhodnutia.
         
         
            Článok 5
            Rozhodnutie 2005/513/ES sa zrušuje.
         
         
            Článok 6
            Toto rozhodnutie je určené členským štátom.
         
         
            V Bruseli 8. februára 2022
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Ú. v. ES L 108, 24.4.2002, s. 1.
         
            (2)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov z 9. marca 2021 Digitálny kompas do roku 2030: digitálne desaťročie na európsky spôsob, COM(2021) 118 final.
         
            (3)  Smernica Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (Ú. v. EÚ L 321, 17.12.2018, s. 36).
         
            (4)  Rozhodnutie Komisie 2005/513/ES z 11. júla 2005 o harmonizovanom využívaní rádiového frekvenčného spektra v pásme 5 GHz na zavedenie bezdrôtových prístupových systémov vrátane rádiových miestnych počítačových sietí LAN (WAS/RLAN) (Ú. v. EÚ L 187, 19.7.2005, s. 22).
         
            (5)  http://www.itu.int/pub/R-REG-RR (vydanie z roku 2020).
      
      
         
            PRÍLOHA
            Harmonizované technické podmienky pre WAS/RLAN vo frekvenčných pásmach 5 150 – 5 250 MHz, 5 250 – 5 350 MHz a 5 470 – 5 725 MHz
            
               Tabuľka 1
            
            
               WAS/RLAN vo frekvenčnom pásme 5 150  – 5 250  MHz
            
            
                        
                           Parameter
                        
                     
                     
                        
                           Technické podmienky
                        
                     
                  
                        Frekvenčné pásmo
                     
                     
                        5 150  – 5 250  MHz
                     
                  
                        Povolená prevádzka
                     
                     
                        Vo vnútorných priestoroch vrátane zariadení v cestných vozidlách, vlakoch a lietadlách a obmedzené použitie vo vonkajších priestoroch (poznámka č. 1).
                        Používanie bezpilotnými lietajúcimi systémami (UAS) je obmedzené na frekvenčné pásmo 5 170  – 5 250  MHz.
                     
                  
                        Maximálny stredný ekvivalentný izotropne vyžiarený výkon (e.i.r.p.) pre vnútropásmové emisie
                     
                     
                        200 mW
                        Výnimky:
                        
                                    —
                                 
                                 
                                    maximálna stredná hodnota e.i.r.p. 40 mW platí pre zariadenia vo vnútri vlakových vozňov s priemernou stratou tlmenia menšou než 12 dB,
                                 
                              
                                    —
                                 
                                 
                                    maximálna stredná hodnota e.i.r.p. 40 mW platí pre zariadenia vo vnútri cestných vozidiel.
                                 
                              
                  
                        Maximálna hodnota hustoty e.i.r.p. pre vnútropásmové emisie
                     
                     
                        10 mW/MHz v ktoromkoľvek frekvenčnom pásme 1 MHz
                     
                  
                        
                                    Poznámka č. 1:
                                 
                                 
                                    Vybavenie používané vo vonkajších priestoroch nesmie byť pripevnené k pevnej inštalácii alebo vonkajšej časti cestného vozidla, pevnej infraštruktúre alebo pevnej vonkajšej anténe.
                                 
                              
                  Musia sa použiť techniky na prístup k frekvenčnému spektru a na zmiernenie rušenia, ktoré sú primerane účinné na účely splnenia základných požiadaviek smernice Európskeho parlamentu a Rady 2014/53/EÚ (1). Ak sú príslušné techniky opísané v harmonizovaných normách alebo v ich častiach a odkazy na tieto normy alebo ich časti boli uverejnené v Úradnom vestníku Európskej únie v súlade so smernicou 2014/53/EÚ, musí byť zabezpečený účinok prinajmenšom rovnocenný týmto technikám.
            
               Tabuľka 2
            
            
               WAS/RLAN vo frekvenčnom pásme 5 250  – 5 350  MHz
            
            
                        
                           Parameter
                        
                     
                     
                        
                           Technické podmienky
                        
                     
                  
                        Frekvenčné pásmo
                     
                     
                        5 250  – 5 350  MHz
                     
                  
                        Povolená prevádzka
                     
                     
                        Používanie vo vnútorných priestoroch: len v budovách.
                        Zariadenia v cestných vozidlách, vlakoch a lietadlách nie sú povolené (poznámka č. 2).
                        Vonkajšie používanie nie je povolené.
                     
                  
                        Maximálna stredná hodnota e.i.r.p. pre vnútropásmové emisie
                     
                     
                        200 mW
                     
                  
                        Maximálna stredná hodnota hustoty e.i.r.p. pre vnútropásmové emisie
                     
                     
                        10 mW/MHz v ktoromkoľvek frekvenčnom pásme 1 MHz
                     
                  
                        Techniky zmierňovania, ktoré sa majú používať
                     
                     
                        Riadenie výkonu vysielača (TPC) a systém pre dynamický výber frekvencie (DFS)
                        Možno použiť alternatívne techniky zmiernenia rušenia, ak zabezpečujú prinajmenšom rovnocennú účinnosť a úroveň ochrany frekvenčného spektra s cieľom dodržiavať príslušné základné požiadavky smernice 2014/53/EÚ a ak spĺňajú technické požiadavky tohto rozhodnutia.
                     
                  
                        Riadenie výkonu vysielača (TPC)
                     
                     
                        TPC musí v priemere zabezpečiť faktor zmiernenia minimálne 3 dB oproti maximálnemu povolenému výstupnému výkonu systémov, alebo ak sa riadenie výkonu vysielača nepoužíva, musí sa maximálna stredná hodnota e.i.r.p. a zodpovedajúca limitná hodnota strednej hodnoty hustoty e.i.r.p. znížiť o 3 dB.
                     
                  
                        Systém pre dynamický výber frekvencie (DFS)
                     
                     
                        DFS je opísaný v odporučení ITU-R M. 1652-1 (3) s cieľom zabezpečiť kompatibilnú prevádzku so systémami rádioidentifikácie.
                        Mechanizmus DFS musí zabezpečiť, aby pravdepodobnosť výberu daného kanála bola rovnaká pri všetkých dostupných kanáloch vo frekvenčných pásmach 5 250  – 5 350  MHz a 5 470  – 5 725  MHz. Takisto musí zabezpečiť v priemere takmer rovnomerné rozloženie zaťaženia frekvenčného spektra.
                        WAS/RLAN musia využívať dynamický výber frekvencie zabezpečujúci zmierňovanie škodlivého rušenia radarových systémov minimálne rovnako efektívne ako DFS podľa opisu v norme ETSI EN 301 893 V2.1.1. Nastavenia (hardvéru a/alebo softvéru) WAS/RLAN týkajúce sa DFS nesmú byť pre používateľa prístupné, ak by ich zmena mala za dôsledok, že WAS/RLAN by už viac nezodpovedali požiadavkám DFS. Zahŕňa to a) znemožnenie používateľovi zmeniť krajinu prevádzky a/alebo prevádzkové frekvenčné pásmo, ak by výsledkom bolo, že by zariadenie už viac nevyhovovalo požiadavkám DFS, a b) neakceptovanie softvéru a/alebo firmvéru, ktorý by viedol k tomu, že zariadenie by už viac nevyhovovalo požiadavkám DFS.
                     
                  
                        
                                    Poznámka č. 2:
                                 
                                 
                                    Prevádzka zariadení WAS/RLAN vo veľkých lietadlách () (vylúčené sú viacmotorové vrtuľníky) je povolená do 31. decembra 2028 s maximálnou strednou hodnotou e.i.r.p. pre vnútropásmové emisie 100 mW.
                                 
                              
                  Musia sa použiť techniky na prístup k frekvenčnému spektru a na zmiernenie rušenia, ktoré sú primerane účinné na účely splnenia základných požiadaviek smernice 2014/53/EÚ. Ak sú príslušné techniky opísané v harmonizovaných normách alebo v ich častiach a odkazy na tieto normy alebo ich časti boli uverejnené v Úradnom vestníku Európskej únie v súlade so smernicou 2014/53/EÚ, musí byť zabezpečený účinok prinajmenšom rovnocenný týmto technikám.
            
               Tabuľka 3
            
            
               WAS/RLAN vo frekvenčnom pásme 5 470  – 5 725  MHz
            
            
                        Parameter
                     
                     
                        Technické podmienky
                     
                  
                        Frekvenčné pásmo
                     
                     
                        5 470  – 5 725  MHz
                     
                  
                        Povolená prevádzka
                     
                     
                        Používanie vo vnútorných a vonkajších priestoroch.
                        Zariadenia v cestných vozidlách, vlakoch a lietadlách a používanie pri bezpilotných lietajúcich systémoch nie sú povolené (poznámka č. 3).
                     
                  
                        Maximálna stredná hodnota e.i.r.p. pre vnútropásmové emisie
                     
                     
                        1 W
                     
                  
                        Maximálna stredná hodnota hustoty e.i.r.p. pre vnútropásmové emisie
                     
                     
                        50 mW/MHz v ktoromkoľvek pásme 1 MHz
                     
                  
                        Techniky zmierňovania, ktoré sa majú používať
                     
                     
                        Riadenie výkonu vysielača (TPC) a systém pre dynamický výber frekvencie (DFS)
                        Možno použiť alternatívne techniky zmiernenia rušenia, ak zabezpečujú prinajmenšom rovnocennú účinnosť a úroveň ochrany frekvenčného spektra s cieľom dodržiavať príslušné základné požiadavky smernice 2014/53/EÚ a ak spĺňajú technické požiadavky tohto rozhodnutia.
                     
                  
                        Riadenie výkonu vysielača (TPC)
                     
                     
                        TPC musí v priemere zabezpečovať faktor zmierňovania minimálne 3 dB oproti maximálnemu povolenému výstupnému výkonu systémov, alebo ak sa riadenie výkonu vysielača nepoužíva, musí sa maximálna stredná hodnota e.i.r.p. a zodpovedajúca limitná hodnota strednej hodnoty hustoty e.i.r.p. zredukovať o 3 dB.
                     
                  
                        Systém pre dynamický výber frekvencie (DFS)
                     
                     
                        DFS je opísaný v odporučení ITU-R M. 1652-1 s cieľom zabezpečiť kompatibilnú prevádzku so systémami rádioidentifikácie.
                        Mechanizmus DFS musí zabezpečovať, aby pravdepodobnosť výberu daného kanála bola rovnaká pri všetkých dostupných kanáloch vo frekvenčných pásmach 5 250  – 5 350  MHz a 5 470  – 5 725  MHz. Takisto musí zabezpečovať v priemere takmer rovnomerné rozloženie zaťaženia spektra.
                        WAS/RLAN musia využívať dynamický výber frekvencie zabezpečujúci zmierňovanie škodlivého rušenia radarových systémov minimálne rovnako efektívne ako DFS podľa opisu v norme ETSI EN 301 893 V2.1.1. Nastavenia (hardvéru a/alebo softvéru) WAS/RLAN týkajúce sa DFS nesmú byť pre používateľa prístupné, ak by ich zmena mala za dôsledok, že WAS/RLAN by už viac nezodpovedali požiadavkám DFS. Zahŕňa to a) znemožnenie používateľovi zmeniť krajinu prevádzky a/alebo prevádzkové frekvenčné pásmo, ak by výsledkom bolo, že by zariadenie už viac nevyhovovalo požiadavkám DFS, a b) neakceptovanie softvéru a/alebo firmvéru, ktorý by viedol k tomu, že zariadenie by už viac nevyhovovalo požiadavkám DFS.
                     
                  
                        
                                    Poznámka č. 3:
                                 
                                 
                                    Prevádzka zariadení WAS/RLAN vo veľkých lietadlách (vylúčené sú viacmotorové vrtuľníky), s výnimkou prevádzky vo frekvenčnom pásme 5 600  – 5 650  MHz, je povolená do 31. decembra 2028 s maximálnou strednou hodnotou e.i.r.p. pre vnútropásmové emisie 100 mW.
                                 
                              
                  Musia sa použiť techniky na prístup k frekvenčnému spektru a na zmiernenie rušenia, ktoré sú primerane účinné na účely splnenia základných požiadaviek smernice 2014/53/EÚ. Ak sú príslušné techniky opísané v harmonizovaných normách alebo v ich častiach a odkazy na tieto normy alebo ich časti boli uverejnené v Úradnom vestníku Európskej únie v súlade so smernicou 2014/53/EÚ, musí byť zabezpečený účinok prinajmenšom rovnocenný týmto technikám.
            
               (1)  Smernica Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014, s. 62).
            
               (2)  V súlade s nariadením Komisie (EÚ) č. 1321/2014 veľké lietadlo je lietadlo klasifikované ako lietadlo s maximálnou vzletovou hmotnosťou menšou alebo rovnou 5 700 kg alebo viacmotorový vrtuľník. Viacmotorové vrtuľníky sú však vylúčené z rozsahu pôsobnosti poznámok č. 2 a 3.
            
               (3)  Odporúčanie ITU-R M. 1652-1, Dynamic frequency selection in wireless access systems including radio local area networks for the purpose of protecting the radiodetermination service in the 5 GHz band (Dynamický výber frekvencie v bezdrôtových prístupových systémoch vrátane miestnych rádiových sietí na účely ochrany služieb rádioidentifikácie v pásme 5 GHz).